b'\n_START_ARTICLE_\nEi\xc5\xa1i\xc5\xa1ki\xc5\xb3 gimnazija\n_START_SECTION_\nIstorija\n_START_PARAGRAPH_\nIstoriniai \xc5\xa1altiniai liudija, kad 1524 m. prie ba\xc5\xbeny\xc4\x8dios veik\xc4\x97 pirmoji parapin\xc4\x97 mokykla, kuri\xc4\x85 lank\xc4\x97 lietuvi\xc5\xa1kai kalbantys Lietuvos bajorijos vaikai (pon\xc5\xb3 vaikai buvo mokomi priva\xc4\x8diai ir parapijos mokyklose niekad nesimok\xc4\x97). Mokykloje buvo siekiama \xc4\xafsisavinti lotyni\xc5\xa1k\xc4\x85 trivium\xc4\x85, kuris pagal Vilniaus vyskupo Taboro nurodym\xc4\x85 buvo mokomas lietuvi\xc5\xb3 kalba. XVI a. prad\xc5\xbeioje lietuvi\xc5\xa1k\xc4\x85 Ei\xc5\xa1i\xc5\xa1ki\xc5\xb3 mokykl\xc4\x85 tur\xc4\x97jo baigti tokie renesanso epochos humanistai kaip Jurgis Ei\xc5\xa1ikietis ar Stanislovas Rapalionis, v\xc4\x97liau suformulav\xc4\x99 visuotinio lavinimo lietuvi\xc5\xb3 kalba program\xc4\x85 XVI a. Lietuvoje. Apie Ei\xc5\xa1ki\xc5\xa1ki\xc5\xb3 mokyklos mokymo lyg\xc4\xaf galima spr\xc4\x99sti pagal tai, kad pats Liuteris pirmininkav\xc4\x99s Stanislovo Rapolionio doktorato gynimui, su pasig\xc4\x97r\xc4\x97jimu suteik\xc4\x97 teologijos daktaro laipsn\xc4\xaf mokslingam lietuviui. Prasid\xc4\x97jus karams, parapijin\xc4\x97 mokykla buvo u\xc5\xbedaryta. Po III-iojo Abiej\xc5\xb3 Taut\xc5\xb3 respublikos padalijimo, 1795 m. carinei Rusijai prad\xc4\x97jus rusifikacijos politik\xc4\x85, miestelio vaikus prad\xc4\x97ta mokyti rusi\xc5\xa1kai. Jurzdikoje (vienoje i\xc5\xa1 miesto dali\xc5\xb3) buvo pastatytas namas, kuriame vyko pamokos. Tai buvo pradin\xc4\x97 mokykla, kurioje dirbo rus\xc5\xb3 tautyb\xc4\x97s mokytojai. Ta\xc4\x8diau ir \xc5\xa1i\xc4\x85 mokykl\xc4\x85 gal\xc4\x97jo lankyti ne visi miestelio vaikai._NEWLINE_D\xc4\x97l Ryt\xc5\xb3 Lietuvos okupacijos ir prievartinio jos lenkinimo tarpukariu lietuvi\xc5\xb3 mokykla Ei\xc5\xa1ik\xc4\x97se veikti negal\xc4\x97jo. 1921\xe2\x80\x931939 m. Ei\xc5\xa1i\xc5\xa1k\xc4\x97se veik\xc4\x97 septynmet\xc4\x97 mokykla. Tais metais dar nebuvo mokyklos pastato, tod\xc4\x97l miesto vald\xc5\xbeia nuomojo priva\xc4\x8di\xc5\xb3 didesni\xc5\xb3 nam\xc5\xb3 patalpas. 1938 m. nutarta Jurzdikoje pastatyti m\xc5\xabrin\xc4\x99 mokykl\xc4\x85. Jau po met\xc5\xb3, rugs\xc4\x97jo m\xc4\x97nes\xc4\xaf, dviej\xc5\xb3 auk\xc5\xa1t\xc5\xb3 nedidel\xc4\x97 mokykla atv\xc4\x97r\xc4\x97 duris vaikams. Ta\xc4\x8diau mokymuisi sutrukd\xc4\x97 prasid\xc4\x97j\xc4\x99s karas. 1939-1941 m. pamokos \xc5\xa1iek tiek vyko lietuvi\xc5\xb3 kalba. V\xc4\x97liau mokyklos pastatas buvo atiduotas komendant\xc5\xabrai, o miestelio vaikai lietuvi\xc5\xa1kai mok\xc4\x97si name, esan\xc4\x8diame Rod\xc5\xabn\xc4\x97s gatv\xc4\x97je._NEWLINE_1944 m. mokykla nukent\xc4\x97jo nuo vokie\xc4\x8di\xc5\xb3 bombardavimo. Iki 1956 m. kitos mokyklos Ei\xc5\xa1i\xc5\xa1k\xc4\x97se nebuvo. V\xc4\x97liau u\xc5\xbesi\xc4\x97mimai buvo atnaujinti pritaikytose patalpose Gegu\xc5\xbe\xc4\x97s aik\xc5\xa1t\xc4\x97je, dab. Lenk\xc5\xb3 kult\xc5\xabros centras, kavin\xc4\x97. Dar v\xc4\x97liau panaudotas gyvenamasis namas, esantis Rod\xc5\xabn\xc4\x97s gatv\xc4\x97je. Po karo daug mokytoj\xc5\xb3 i\xc5\xa1va\xc5\xbeiavo \xc4\xaf Lenkij\xc4\x85, juos pakeit\xc4\x97 atvyk\xc4\x99 i\xc5\xa1 Rusijos ir Baltarusijos. Mokykloje pamokos vyko rus\xc5\xb3 kalba. Pirmoji laida i\xc5\xa1\xc4\x97jo 1950 m._NEWLINE_1956 m. i\xc5\xa1 naujo atstatytas mokyklos pastatas Jurzdikoje jau gal\xc4\x97jo priimti \xc4\xaf pamokas vaikus, kurie mok\xc4\x97si trimis kalbomis (lietuvi\xc5\xb3, rus\xc5\xb3, lenk\xc5\xb3). Netrukus imta mokyti pradinuk\xc5\xb3 grup\xc4\x97 lietuvi\xc5\xb3 kalba. Kasmet moksleivi\xc5\xb3 skai\xc4\x8dius augo, tod\xc4\x97l 1967 m. prie senojo mokyklos pastato nutarta pristatyti nauj\xc4\x85 korpus\xc4\x85. Bet tai pad\xc4\x97ties nepagerino: mokykloje buvo ank\xc5\xa1ta, pamokos vyko dviem pamainom. 1983 m. rusi\xc5\xa1kos klas\xc4\x97s persik\xc4\x97l\xc4\x97 \xc4\xaf nauj\xc4\x85 mokykl\xc4\x85, 1992 m. sen\xc4\x85j\xc4\x85 mokykl\xc4\x85 paliko ir lietuvi\xc5\xa1kos klas\xc4\x97s.'